Лев Толстой
Момиченцето и гъбите
Истинска случка

Превод от руски: Ангел Каралийчев, 1952

chitanka.info

Две момиченца си отивали в къщи с гъби.

Трябвало да пресекат железопътната линия.

Те мислили, че влакът е далеко, изкачили се върху насипа и тръгнали през релсите.

Изведнъж затрещял влакът. По-голямото момиченце се втурнало назад, а по-малкото хукнало през пътя.

По-голямото момиченца почнало да вика на сестра си:

— Не се връщай назад!

Но влакът бил тъй близо и тъй силно бучал, че по-малкото момиченце не чуло добре: то помислило, че му казват да тича назад. Хукнало назад през релсите, спънало се, изтървало гъбите и почнало да ги събира.

Влакът бил вече близко и машинистът свирел с всички сили.

По-голямото момиченце викало: „Хвърли гъбите!“, а мъничкото момиченце мислело, че му поръчват да събере гъбите и пълзяло по железния път.

Машинистът не можал да задържи влака. Той свирел с всички сили и налетял върху момиченцето.

По-голямото момиченце викало и плачело. Всичките пътници гледали от прозорците на вагоните, а кондукторът се затекъл към края на влака, за да види какво е станало с момиченцето.

Когато влакът минал, всички видели, че момиченцето лежи между релсите с лице към земята и не мърда.

Сетне, когато влакът вече отминал далече, момиченцето повдигнало глава, скочило на колене, събрало гъбите и се затекло при сестра си.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.